text: [{"text_idx": "#000003", "text": "Vaayirasiin Koroonaa wantoota tokko tokko irra guyyoota 28 turuu danda\u2019aa jedhame"}, {"text_idx": "#000004", "text": "Ejensiin saayinsii biyyooleessa Awustiraaliyaa qorannoo Vaayirasii dhibee COVID-19 irratti taasise kan ifoomse yoo tahu, Vaayirasiichi wantoota akka nootii baankii, iskiriinii bilbilaafi sibiilarra guyyoota 28f kan turuu danda\u2019u tahuu beeksise."}, {"text_idx": "#000005", "text": "Akkasumas Vaayirasichi wantoota qaawwa qaban, laafaa ta\u2019anirratti yeroo dheeraaf ni tura. Gama kaaniin uffatarra guyyoota 14 caalaa kan hin ture tahuu bu\u2019aan qorannoo kana ni mul\u2019isa."}, {"text_idx": "#000006", "text": "Hata\u2019uu qorannoon kun dukkana keessatti kan taasifame yoo ta\u2019u, ifni UV vaayirasicha akka ajjeesu durumaanuu irra gahameera jedhe ejensiichi."}, {"text_idx": "#000007", "text": "Qorannoon asiin dura taasifame SARS-cov-2 nootii baankiifi fuullee irratti guyyoota lamaa haga sadiitti , akkasumas sibiilaafi pilaastikirra ammoo hanga guyyoota jahaa turuu danda\u2019a kan jedhu yoo tahu, saayintistoonni muraasni bu\u2019aa qorannoo kanaa irraa shakkii qabatuu ibsan."}, {"text_idx": "#000008", "text": "Yunvarsiitii Kaardiifitti daarektara Wirtuu Qufaa kan ture, Piroofeesar Roon Eklees, qorannoon kun \u201cummata sodaa hin barbaachifneef saaxila,\u201djedhe.Piroofeeser Roon \u201cAkka yaada kiyyatti Vaayirasoonni yoo qufaanuufi haxxiffannu waan akka goroora fi furiin daddarbu, qorannoon kun mala vaayirasichi daddarbuu danda\u2019uun jedhame muukasii dhala namaatti hin fayyadamne\u201djechuun shakkii qabu ibse.Hogganaan Ejensii Saayinsii Biyyooleessa Awustiraaliyaa Laarii Maarshaal gama isaatiin\u201cVaayirasichi wantootarratti hangam turuu akka danda\u2019u beekuun waan gara fuulduratti ta\u2019an beekuu fi tatamsa\u2019ina vaayirasichaa hir\u2019isuuf, akkasumas namoota keenya eeguuf hojii fooyyee qabu akka hojjannuuf nu gargaara,\u201djedhe."}, {"text_idx": "#000009", "text": "Qondaaltonni qorannichaa bu\u2019aan qorannoo isaanii vaayirasiin kun haala qorraa keessatti sibiilaarra, nyaata teempireechara qorraa keessatti, omisha fooniifi bakkeewwan kuusaa haala qorraa keessatti argaman irra kan turuu danda\u2019u tahuu eeraniiru."}]